27/06/2014 | Administración LocalMunicipal
Ferrol
Planeamento e Xestión
Aprobación definitiva da Ordenanza reguladora das terrazas dos establecementos de hostalería

O Excmo. Concello Pleno, en sesión levada a cabo o día 29 de maio de 2014, adoptou, entre outros, o seguinte acordo: I. Con data 09/05/2014 a xefa de servizo de Urbanismo e Infraestruturas emitiu o seguinte informe-proposta: “I. Con data 25/02/2014 a xefa de servizo de urbanismo e infraestruturas emitiu o seguinte informe xurídico, conformado pola Secretaría Xeral: “Redáctase a instancias do Concello a ordenanza municipal reguladora das terrazas dos establecementos de hostalería, de data de maio de 2013. O Concello ten a necesidade de regular os procedementos e regras que coadxuven ao desenvolvemento das actividades dentro do ámbito da cidade, cunha regulación normativa suficientemente desenvolvida que resolva as cuestións funcionais, estéticas, de seguridade, e condicións e limitacións que garantan o interese público dentro do marco normativo que se incardina o exercicio da actividade e dentro da normal potestade da Administración de resolver as peticións con prevalencia do interese xeral. A ordenanza plantéase como unha aposta pola necesaria coordinación das actuacións públicas e os intereses privados mediante a regulación de modalidades de instalación cuxa determinación final corresponde ao Concello con pleno sometemento ás determinacións técnicas e xurídicas, en respeto á normativa sectorial e de desenvolvemento e a normativa de accesibilidade e discapacidade visual. Ao tempo a ordenanza pretende un tratamento diferenciado aos diferentes espazos públicos en harmonía co seu específico destino, de xeito que non perdan a súa funcionalidade básica aínda que se posibilite o uso privativo do espazo. Enmárcase dentro da necesidade de dotar dunha axeitada regulación no conxunto lexislativo actual e articula os mecanismos procedimentais propios para a efectividade dos seus obxectivos. O procedemento para a aprobación da Ordenanza é o previsto no artigo 49 da Lei 7/1985, de 2 de abril, reguladora das Bases do Réxime Local: - Aprobación inicial polo Pleno - Información pública e audiencia aos interesados polo prazo mínimo de trinta días para a presentación de reclamacións e suxerencias. - Resolución de todas as reclamacións e suxerencias presentadas dentro de prazo e aprobación definitiva polo Pleno. No caso de non ter presentada ningunha reclamación ou suxerencia, enténdese definitivamente adoptado o acordo ata entón provisional. De acordo co artigo 70.2 da Lei de Bases do Réxime Local, o texto definitivo da Ordenanza será publicado no BOP non entrará en vigor ata que transcorran 15 dias dende a súa total publicación no mesmo. Con carácter previo á súa aprobación inicial polo Pleno deberá ditaminarse pola Comisión Informativa. Polo exposto infórmase favorablemente a presente ordenanza para a súa aprobación inicial no Pleno do Concello.” II. Con data 25/02/2014 o arquitecto municipal emite o seguinte informe: “Dende o punto de vista técnico a Ordenanza municipal de referencia redactouse respectando a lexislación sectorial de patrimonio histórico e do planeamento urbanístico municipal. Polo exposto, infórmase favorablemente a súa aprobación inicial.” Exposto o que antecede, propoño ao PLENO DO CONCELLO, previo ditame da Comisión informativa, a adopción dos seguintes acordos: a) Aprobar inicialmente a Ordenanza reguladora das terrazas dos establecementos de hostalería redactada polos servizos municipais. b) Acordar a apertura da información pública e audiencia dos interesados polo prazo de trinta días para a presentación de reclamacións e suxerencias.” II. A Comisión de Medio Ambiente, Urbanismo, Servizos e Seguridade, na súa sesión celebrada en data 26/02/2014, ditaminou favorablemente a proposta. III. O Excmo. Concello Pleno, na súa sesión ordinaria celebrada o 27/02/2014, acordou aprobar inicialmente a ordenanza reguladora das terrazas dos establecementos de hostalería e abrir un período de información pública por trinta días para a presentación de reclamacións e suxerencias. IV. No Boletín Oficial da Provincia de A Coruña nº 57, de data 25/03/2014, publicouse o edito de aprobación inicial de dita ordenanza. V. Segundo consta no certificado do secretario xeral do Concello de Ferrol de data 08/05/2014, consultado o Libro Rexistro de Entrada de Documentos, entre as datas 10 de marzo e 30 de abril de 2014, ambas inclusive, non consta expresamente que tivese entrada ningunha alegación neste Concello, en relación á dita ordenanza. De conformidade co exposto e, en virtude do previsto no artigo 49 da Lei 7/1985, do 2 de abril, reguladora das Bases do Réxime Local, enténdese definitivamente adoptado o acordo ata entón provisional ao non ter sido presentada ningunha reclamación ou suxerencia. Xa que logo, enténdese definitivamente aprobada a ordenanza reguladora das terrazas dos establecementos de hostalería, cuxa aprobación inicial foi acordada polo Pleno na súa sesión ordinaria de data 27/02/2014, ao non ter sido presentada ningunha reclamación ou suxerencia durante o período de información pública. Polo exposto, compre formular proposta ao Concelleiro delegado de Urbanismo, Infraestruturas e Contratación para a súa elevación ao Concello en Pleno, previo ditame da Comisión Informativa, da adopción do seguinte acordo: ÚNICO: Dar conta da aprobación definitiva da “Ordenanza reguladora das terrazas dos establecementos de hostalería”, cuxa aprobación inicial foi acordada polo Pleno na súa sesión ordinaria de data 27/02/2014, ao non ter sido presentada ningunha reclamación ou suxerencia durante o período de información pública.” Exposto o que antecede, propoño ao PLENO DO CONCELLO, previo ditame da Comisión informativa, a adopción do seguinte acordo: ÚNICO: Dar conta da aprobación definitiva da “Ordenanza reguladora das terrazas dos establecementos de hostalería”, cuxa aprobación inicial foi acordada polo Pleno na súa sesión ordinaria de data 27/02/2014, ao non ter sido presentada ningunha reclamación ou suxerencia durante o período de información pública.” Previa deliberación, a Corporación deuse por enterada. O que se fai público para xeral coñecemento. Ferrol, 9 de xuño de 2013. O concelleiro delegado de Urbanismo, Infraestruturas e Contratación, por delegación da alcaldía de 30/04/2013 (BOP 16/05/2013) Guillermo Evia Pérez A continuación publícase o texto íntegro da ordenanza: O fenómeno das terrazas experimentou nos últimos anos un gran desenvolvemento no ámbito da cidade, constituíndose unha das alternativas de ocio máis demandadas pola cidadanía. Ante esta realidade, presentouse a necesidade de ofrecer aos titulares deste tipo de instalacións un marco normativo máis amplo, con maiores posibilidades e modalidades de desenvolvemento da súa actividade que permita dar unha resposta máis adaptada ao ritmo dos acontecementos. A recente Lei 9/2013, do 19 de decembro, do emprendemento e competitividade da comunidade autónoma de Galicia, esixe no seu artigo 41 a réxime de autorización ou licenza para a instalación de terrazas ao aire libre ou na vía pública, anexas ao establecemento. A Ordenanza reguladora das terrazas de establecementos estrutúrase en tres títulos, con 41 artigos, tres disposicións adicionais, unha disposición transitoria, unha disposición derrogatoria e unha disposición final. O Título Preliminar, relativo ás Disposicións Xerais, regula o obxecto, os diferentes tipos de instalacións autorizables, a normativa de aplicación, as clases de autorizacións que habilitan a colocación dos diferentes tipos de instalacións, o espazo saturado, os límites admisibles en materia acústica, a esixencia de seguro que ampare os riscos derivados do funcionamento da instalación, as condicións de homologación que debe cumprir o mobiliario con prohibición de que conteña elementos publicitarios e as condicións de uso, as das subministracións, de iiluminación as hixiénico-sanitarias e de consumo que deben cumprirse polos titulares das autorizacións concedidas. O Título I, relativo ás Terrazas, regula no seu Capítulo 1 as “Condicións técnicas para a instalación de Terrazas sen pechamento estable”, no Capítulo 2 as “Condicións específicas para a instalación de terrazas con pechamentos estables”, no Capítulo 3 as “Características e dimensións do mobiliario”, e no Capítulo 4 as “Autorizacións”. Por último, o Título II dedícase ao Réxime Disciplinario e Sancionador, distinguindo entre as actuacións tendentes ao restablecemento da legalidade e as medidas sancionadoras. Esta ordenanza foi elaborada tendo en conta o disposto na normativa reguladora da accesibilidade, como a Orde Ministerial VIV/561/2010, de 1 de febreiro (BOE 11/03/2010), así como a Lei do Parlamento de Galicia 8/1997, de 20 de agosto, de accesibilidade e supresión de barreiras (DOGA 29/08/1997) e o Decreto da Xunta de Galicia 35/2000 (DOGA 29/02/2000). Se complementa cunha ordenanza fiscal que regule as taxas pertinentes. Esta ordenanza ten por obxecto establecer o réxime xurídico aplicable á instalación e funcionamento das terrazas, con ou sen pechamento estable, con excepción dos recintos de feiras e festexos populares que se autoricen polo Concello. Para os efectos desta ordenanza defínense os seguintes tipos de terrazas: 1. Terrazas sen pechamento estable: son as instalacións formadas por mesas, cadeiras, bancos, taburetes e outros elementos similares; parasoles, toldos, pechamentos, mobiliario ornamental, tarimas e outros elementos de mobiliario urbano móbiles e desmontables, que desenvolven a súa actividade de forma accesoria a un establecemento principal. Estas instalacións poderán situarse no solo público ou no privado. No solo privado poderán situarse nos espazos libres de parcela e nos respectivos patios interiores. En todos os casos só se poderá realizar a mesma actividade e expender os mesmos produtos que o establecemento do que dependen.2. Terrazas con pechamento estable: son terrazas pechadas no seu perímetro e cubertas mediante elementos desmontables que se encontran en terreos de titularidade e uso público ou nos espazos libres de parcela de titularidade privada e nos respectivos patios interiores, que desenvolvan a súa actividade de forma accesoria a un establecemento principal. Só poderán realizar a mesma actividade e expender os mesmos produtos que o establecemento do que dependen. As instalacións reguladas no artigo anterior quedarán suxeitas á normativa do planeamento municipal, tanto xeral como de conxuntos históricos e de desenvolvemento, e ao réxime de autorizacións e requisitos da lexislación sobre patrimonio histórico cultural e demáis normativa sectorial que sexa de aplicación. En todo caso a normativa estatal e autonómica, así como a contida no planeamento de protección do patrimonio histórico cultural prevalecerá, na área afectada, sobre a regulación contida nesta ordenanza en todo aquelo que aquela normativa e o planeamento prescriban ao respecto, polo que as súas determinacións serán plenamente esixibles aínda cando non se faga expresa referencia a elas nesta ordenanza. Ademais quedarán suxeitas á normativa sobre espectáculos públicos e actividades recreativas. A implantación destas instalacións require a previa obtención da autorización municipal así como, no seu caso, as previstas na normativa sectorial vixente. O documento de autorización e o seu plano de detalle deberán encontrarse no lugar da actividade a disposición dos funcionarios municipais e axentes da autoridade municipal. Esta autorización, cando ocupen terreos de titularidade e uso públicos ou de titularidade privada de uso público en superficie incluirá tanto o permiso demanial de ocupación de terreo como a normativa urbanística de aplicación. No caso de terrazas a instalar en terreo de dominio e uso privado que forma parte integrante do edificio privado ou do establecemento principal, a súa instalación será obxecto do réxime autorizativo da actividade do establecemento do que forma parte, segundo a normativa urbanística e sectorial aplicable e non lles será de aplicación a presente ordenanza. A autorización aprobada emitirase en modelo oficial, que deberá incluír, polo menos, as dimensións do espazo sobre o que se autoriza, a súa situación e delimitación, sinalización do espazo, o número e tipo de módulo de terraza, os elementos que a compoñen indicando número de elementos, o tipo de material e a cor dos mesmos, o horario, e as limitacións ás que queda condicionada. Nas terrazas con pechamento estable indicaranse ademais as súas características e dimensións. En todo caso, xunto coa autorización deberá figurar copia do plano de detalle da instalación que serviu de base á súa concesión, debidamente selado polo Concello. O Concello denegará a autorización nos espazos de uso público considerados como saturados a efectos de instalación de terrazas. Entenderáse por espazo saturado aquel no que por criterios de interese público, a determinar polo Concello na zona respectiva, a ocupación pola concurrencia de terrazas menoscabe o uso público do espazo ou condicione dalgún xeito o interese xeral. En ningún caso o conxunto das instalacións autorizadas superará o vinte e cinco por cento (25%) da superficie transitable no caso de prazas e espazos libres ou singulares. Non se autorizará máis dunha terraza, sen ou con pechamento estable, por establecemento. Non se autorizarán terrazas no interior de espazos axardinados. No caso de prazas e espazos libres ou singulares, e no seu contorno inmediato, nos que poida ser necesario distribuir un espazo limitado entre varios establecementos con opción a ocupalo, o Concello se reserva o dereito a determinar na autorización o número máximo de módulos da terraza, as condicións ou restriccións que se estimen convintes, así como a súa concreta ubicación. O Concello poderá denegar solicitudes por razóns da distribución do espazo ou interese público sen dereito a indemnización algunha. O espazo ocupado pola terraza deberá estar clara e permanentemente delimitado mediante un sistema de sinalización que determinará o Concello na autorización. Cando concorran circunstancias de interese público que impidan a efectiva utilización do solo para o destino autorizado, tales como obras, acontecementos públicos, situacións de emerxencia ou calquera outra, a autorización quedará sen efecto ata que desaparezan as ditas circunstancias, sen que se xere dereito a indemnización algunha. As autorizacións quedarán condicionadas á reparación do espazo de uso público, das bocas de rego, tapas e rexistros e outras instalacións que estivesen na súa área de ocupación. As solicitudes para a instalación de terrazas en zonas peonís se resolverán segundo as peculiaridades de cada caso concreto, atendendo ás circunstancias do entorno, impacto visual, fluxo de persoas e vehículos autorizados, normativa de accesibilidade, acceso a portais e vados, así coma outras que se estimen pertinentes. O Concello poderá denegar autorizacións de instalación de terrazas naqueles casos onde o esixa o interese público por razón de trazado, situación, seguridade viaria, obras públicas ou privadas, afluenza masiva de peóns, saturación, visibilidade ou accesibilidade, ou calquera outra circunstancia similar. Polas mesmas razóns poderá revogarse a autorización outorgada sen dereito a indemnización algunha. As autorizacións concedidas outórganse sen prexuízo de terceiros e mantendo a salvo o dereito de propiedade. As autorizacións habilitan aos titulares da actividade de que dependen para a instalación e explotación directa da terraza, non poidendo ser cedida ou arrendada a terceiros, agás que durante a vixencia da autorización se produza un cambio de titularidade da actividade de que depende e ata a finalización desta ou da autorización. En virtude dos principios de non alleamento e non prescrición dos bens de dominio público ou da afectación e prevalencia do uso público, a mera concorrencia dos requisitos necesarios para que a ocupación poida ser autorizada non outorga dereito algún en favor da súa concesión. O Concello, considerando todas as circunstancias reais ou previsibles, poderá conceder ou denegar a autorización, facendo prevalecer o interese xeral sobre o particular.1. O horario de funcionamento de todas as terrazas situadas en solo de titularidade e uso público, así como o das terrazas situadas en solos privados, será ata a 01:00 horas nos meses de xullo, agosto e setembro; ata as 23:00 horas durante o resto do ano entre semana, e ata as 24:00 horas en venres e sábados, podendo prorrogarse en época de festas. En ningún caso superará o horario autorizado para a actividade principal.2. Os horarios establecidos neste artigo poderán ser modificados, por circunstancias xustificadas, mediante decreto da Alcaldía. O funcionamento das instalacións reguladas nesta ordenanza deberá respectar os límites de ruído en vivendas e locais próximos previstos na normativa sectorial vixente e no desenvolvemento regulamentario en vigor. O titular da autorización deberá dispor dun seguro de responsabilidade civil do establecemento principal que deberá estender a súa cobertura, sen franquía algunha, aos posibles riscos que puideran derivarse do funcionamento da terraza. Prohíbese a publicidade nos elementos de mobiliario urbano instalados nas terrazas, permitíndose a colocación do nome do establecemento ou do seu logotipo en toldos, parasoles, elementos de protección, cortaventos e pechamentos.1. Os titulares das autorizacións ou concesións deberán manter as instalacións e cada un dos elementos que as compoñen nas debidas condicións de limpeza, seguridade e ornato. Para este fin estarán obrigados a dispor dos correspondentes elementos de recollida e almacenamento de residuos, así como ter acreditadas as homologacións dos elementos durante a vixencia da autorización.2. Por razóns de estética e hixiene non se permitirá almacenar ou amorear produtos, materiais ou residuos propios da actividade xunto ás terrazas nin fóra da instalación dos pechamentos estables das terrazas.3. O espazo autorizado á terraza deberá estar sempre ben delimitado segundo as condicións que determine o Concello na súa autorización. Con carácter xeral non se autorizará a instalación de cableado eléctrico de calquera tipo. As instalacións reguladas nesta ordenanza deberán manterse en adecuadas condicións hixiénico sanitarias. O titular da autorización responderá dos posibles deterioros que se poidan causar ao dominio público e ás súas instalacións e sufragará o custo de reposición do solo ocupado. Só se concederá autorización para a instalación de terraza cando sexa accesoria a un establecemento principal de hostalería.1. A terraza deberá cumprir, con carácter xeral, as seguintes condicións segundo o uso do espazo no que se ubique: a) En rúas de tráfico rodado a terraza situarase na beirarrúa sempre que a súa dimensión e configuración física o permitan, segundo a localización que determine o Concello na autorización, procurando a accesibilidade universal a edificios e establecementos, así como a persoas con discapacidade visual. A terraza autorizada non poderá rebasar a porción de fachada ocupada polo establecemento, sen perxuízo dos acordos entre titulares de establecementos colindantes cuxa procedencia valoraráse polo Concello. Se máis dun establecemento dun mesmo edificio solicita autorización de terraza, cada un poderá ocupar o longo da fronte da súa fachada, consonte ao parágrafo anterior, sen prexuízo dos acordos cos establecementos colindantes. Neste caso manterase entre elas unha separación mínima que respecte o largo do acceso ao edificio. En todo caso haberá que preservar as zonas de acceso a paso de peóns. b) Nas rúas de tránsito peonil, procurando a accesibilidade universal a edificios e establecementos, así como a persoas con discapacidade visual, con carácter xeral as terrazas situaranse no interior da calzada segundo a localización que determine o Concello na autorización. Serán autorizables as terrazas abeiradas á fachada cando a configuración física da rúa o aconselle. Se terá en conta a accesibilidade de vehículos de emerxencia, vehículos autorizados e de servizos, así como os accesos a garaxes autorizados polo Concello. c) Nas prazas e espazos libres ou singulares, a concesión de autorizacións terán o límite determinado no artigo 4.4. 2. Aínda cando un espazo reúna todos os requisitos para a colocación dunha terraza esta poderá non autorizarse, autorizarse con dimensións inferiores ás solicitadas, ou con outra ubicación se a súa instalación dificultara o tránsito peonil, o uso público ou doutros servizos. Nos casos nos que as características da rúa, do tráfico ou razóns de seguridade o aconsellen, a criterio do Concello, procederase a denegar o permiso de instalación da terraza. A denegación da autorización ou a modificación da solicitude en ningún caso dará dereito a indemnización. Os elementos de mobiliario urbano que se instalen están suxeitos ás seguintes prescricións: 1. Con carácter xeral non poderán colocarse mobiliario, elementos decorativos ou revestimentos de chan que non estean incluídos expresamente na autorización.2. Queda prohibida a instalación de máquinas expendedoras automáticas, recreativas, de xogos de azar, billares, futbolíns, barras auxiliares ou calquera outra de características análogas.3. A utilización dos servizos públicos non se verá obstaculizada, debendo deixarse completamente libres para a súa utilización inmediata, se fose preciso, os seguintes elementos: a) As paradas de transporte público regularmente establecidas e os pasos de peóns en toda a súa lonxitude. b) As pasaxes de vehículos en todo o seu largo. c) As saídas de emerxencia en todo o seu largo. d) Respectarase unha distancia suficiente aos distintos elementos de mobiliario urbano, sinais de tráfico e báculos de alumeado que garanta a súa función e que permita os labores de mantemento.4. Deberá garantirse o acceso a todos os servizos e equipamentos municipais, e de compañías de servizos, as vinte e catro horas do día.5. Con carácter xeral o mobiliario deberá ser retirado da vía pública ao finalizar o horario de funcionamento do establecemento. Nos casos das tarimas que resulten autorizadas, na autorización resolverase sobre a obriga de retirala, en función das súas características e do espazo público ocupado. En calquera caso, a tarima deberá ser retirada cando finalice o período de vixencia da autorización. Non se poderán instalar nas terrazas ningún tipo de equipo de música, amplificadores ou outros aparatos audiovisuais de son de calquera tipo, ou a realización de calquera xénero de espectáculo en vivo. No caso de ter autorizada a música no interior do establecemento, as portas e ventás deberán permanecer pechadas para evitar a transmisión sonora ao exterior.1. Autorizaránse pechamentos estables en beirarrúas de vías de tráfico rodado, en vías de tránsito peonil e en prazas ou espazos libres ou singulares nas mesmas condicións que as determinadas para as terrazas no artigo 15, coa condición de que deberán estar retranqueadas da fachada na distancia que se determine na autorización do Concello.2. Aínda cando un espazo reúna todos os requisitos para a colocación dun pechamento poderá non autorizarse se a súa instalación se concorren circunstancias de interese público que a fagan inconveniente, dificultara o tránsito peonil ou o uso natural da praza, espacio libre ou singular. Será de aplicación o disposto no artigo 16. Será de aplicación o disposto no artigo 17.1. O módulo tipo estará constituído por unha mesa e catro cadeiras enfrontadas dúas a dúas. Considerarase unha superficie de ocupación teórica por cada módulo a de 1,80×1,80 metros cadrados. Autorizaranse módulos dunha mesa e dúas cadeiras de 1,80x0,80 metros cadrados, ou unha mesa alta con catro banquetas de 1,20x1,20 metros cadrados, sen prexuízo de admitirse outros tipos de módulos que se adapten mellor ao espazo ou ao seu contorno. A autorización determinará o tipo de módulo a instalar en función do espazo dispoñible e do emprazamento que se autorice.2. O material textil a utilizar nas instalacións autorizadas por esta ordenanza serán de cores determinadas pola normativa vixente e, en todo caso, acordes co contorno, e a súa recollida será doada e rápida. A cor e características serán especificadas polo Concello na autorización.3. O mobiliario deberá ter un deseño e cores axeitadas ao ámbito.4. Ningún elemento poderá sobresaír, sen excepción, da zona autorizada para a terraza.5. Non poderán ir ancorados ao chan, nin á fachada do edificio, salvo que expresamente se contemple na autorización.6. Con carácter xeral, as súas características e dimensións permitirán a súa retirada inmediata e sen que sexa preciso o emprego de medios extraordinarios. Con carácter xeral serán de aluminio. Permitiranse tanto mesas cadradas coma circulares, cunha dimensión aproximada de 80 cm. de lado ou diámetro respectivamente. Os materiais empregados deberán facilitar a súa doada limpeza. En función dos materiais empregados na súa fabricación os apoios no chan irán provistos de gomas ou neoprenos para minimizar o ruído por arrastre destas. O Concello fixará os criterios en relación a materiais e cores para os diferentes ámbitos. Excepcionalmente, e logo de solicitude expresa e motivada, poderá permitirse a instalación de bancos e mesas de dimensións superiores ás descritas no apartado anterior. Na solicitude, deberá explicarse non só as dimensións e características destes elementos, senón tamén onde e como ten previsto o titular gardar o devandito mobiliario fóra do horario de funcionamento da actividade, en períodos vacacionais, etc. O Concello fixará os criterios en relación a materiais e cores para os diferentes ámbitos. No caso que se autorice a instalación de barrís e tallos, o seu peso e dimensións permitirán a súa doada portabilidade, debendo ser os tallos de altura axeitada ao barril. Os materiais empregados deberán facilitar a súa doada limpeza. Os apoios no chan dos tallos irán provistos de gomas ou neoprenos para minimizar o ruído por arrastre destes. Como norma xeral, a delimitación da terraza realizarase mediante elementos de protección, que non poderán ser opacos a partir dos 90 cm. de altura. Non poderán ir ancorados ao chan, debendo estar xustificada e garantida a súa estabilidade e seguridade. A lonxitude máxima destes elementos, e en xeral o seu peso e dimensións, serán os axeitados para permitir a súa rápida retirada mediante procedementos ordinarios, utilizando os propios medios do establecemento, en caso de que aquela fose necesaria. O Concello fixará os criterios en relación a materiais e cores para os diferentes ámbitos. A estrutura destes pechamentos deberá ser autoportante desmontable, axeitada ás súas características e dimensións, non podendo estar ancorada ao chan nin a calquera outro elemento da vía pública. O Concello fixará os criterios en relación a alturas, materiais e cores para os diferentes ámbitos. a) Os parasoles terán a condición de portátiles, para o cal a estrutura será lixeira e pregable, non podendo estar ancorada ao chan nin á fachada do edificio, nin a calquera outro elemento da vía pública. b) O elemento de protección dos parasoles será de material téxtil, tipo lona ou similar. A altura destes elementos non será inferior a 2,20 metros. O Concello fixará os criterios en relación a alturas, materiais e cores para os diferentes ámbitos. a) Nos casos en que se autoricen polo Concello os toldos ancorados á fachada do edificio, terán a condición de pregables ou enrolables. b) O elemento de protección dos toldos será de material téxtil, tipo lona ou similar. A altura destes elementos non será inferior a 2,20 metros, medida esta altura ata o borde inferior do faldrón. c) No ámbito do conxuntos históricos estarase a súa específica normativa. O Concello fixará os criterios en relación a alturas, materiais e cores para os diferentes ámbitos. a) Só poderán instalarse modelos homologados, debendo ser aparatos de baixo consumo; a súa instalación realizarase co máis coidadoso respecto pola sostibilidade do medio. b) As estufas deberán ser portátiles, polo cal non poderán estar ancoradas ao pavimento, e o seu deseño (dimensións, peso, etc) permitirá o seu sinxelo traslado polos propios medios do establecemento. c) En ningún caso está permitida a instalación de cableado eléctrico de calquera tipo. As tarimas poderán autorizarse para impedir que os elementos da terraza danen o espazo público, especialmente nas terrazas con pechamentos estables. Deberán ser por módulos facilmente transportables nas terrazas sen pechamentos estables para o caso de que a autorización determine a obriga de retirala ao remate do horario de funcionamento do establecemento do que dependa, consonte ao prescrito no artigo 16.5 desta ordenanza. O Concello fixará os criterios en relación á composición, materiais e cores da tarima segundo os diferentes ámbitos e características da terraza.1. As autorizacións para instalar terraza en vigor transmitiranse conxuntamente coas licenzas ou comunicacións previas da actividade dos establecementos principais, agás renuncia expresa do novo titular que o deberá comunicar ao Concello.2. As autorizacións para a instalación e funcionamento das terrazas non poderán ser obxecto, en ningún caso, de arrendamento ou cesión independente consonte co establecido no artigo 4.14 desta ordenanza.1. Con carácter xeral as autorizacións terán carácter anual, computándose a anualidade dende a data de notificación da autorización administrativa de instalación da terraza. Nos períodos de festas de Semana Santa, Nadal ou verán poderá autorizarse a instalación de terraza finalizando a autorización ao rematar o período de festas, cuxa data de remate se fixará na autorización. Tamén poderán autorizarse en períodos distintos dos sinalados por motivos de promoción turística da cidade.2. En todo caso as autorizacións extinguiranse coa finalización ou peche da actividade do establecemento principal de que dependen.1. As autorizacións anuais renovaranse automáticamente cando non se produza modificación nas condicións da autorización. En todo caso o Concello poderá manifestar a súa vontade de non renovación automática, ou esixir en calquer tempo a modificación de calquera condición da autorización concedida, cando concorran razóns de interese público ou necesidade de utilizar o espazo ocupado. A denegación de renovación ou a esixencia de modificación será notificada ao interesado, sen dereito a indemnización algunha.2. A Administración municipal procederá a denegar, revogar ou suspender temporalmente a autorización, sen dereito a indemnización, nos seguintes supostos: a) Se constare resolución municipal por molestias ou prexuízos derivados do funcionamento da actividade principal ou accesoria. b) De apreciarse un incumprimento das condicións da autorización ou da mesma ordenanza. c) Nos casos de falta de pagamento da taxa correspondente. d) Cando no período autorizado estea prevista a execución de actuacións públicas, ou obras de calquera natureza que impidan o uso do espazo. e) Cando non se achegue en prazo a documentación esixida nesta ordenanza para tramitar a autorización. f) Cando exista resolución municipal sobre reposición á legalidade urbanística respecto ao establecemento principal ou a súa actividade. g) Cando teñan lugar eventos deportivos, culturais, festivos ou de calquera outra naturaleza, organizados directa ou indirectamente por esta Administración ou cando xurdisen circunstancias imprevistas ou sobrevidas de urbanización, así como a implantación, supresión ou modificación de servizos públicos. h) En xeral por razóns de interese público, produzan danos ao dominio público, impidan a súa utilización para actividades de maior interese público ou menoscaben o uso xeral, por razón de trazado, situación, seguridade viaria, obras públicas ou privadas, afluenza masiva de peóns, saturación, visibilidade ou accesibilidade, ou calquera outra circunstancia similar 3.- En caso de revogación, suspensión temporal ou ausencia de autorización, a Administración poderá proceder a execución subsidiaria no relativo á retirada do espazo de uso público dos elementos que constitúen a instalación sen perxuízo das sancións que correspondan segundo a presente ordenanza. Poderá solicitar autorización para a instalación dunha terraza o titular da actividade do establecemento do que depende, ou o seu representante acreditado.1.- As solicitudes de autorización que se presenten para a nova instalación dunha terraza ou para a modificación dunha xa concedida irán acompañadas da seguinte documentación: a) Fotocopia da licenza de apertura do establecemento ou acreditación de tela concedida, ou, no seu caso, referencia ao seu expediente de concesión ou transmisión. b) Relación dos elementos que se pretendan instalar, con indicación expresa do seu número, características, materiais, cores e, no seu caso, altura. c) Planos de situación da terraza e de detalle a escala axeitada, con indicación da superficie a ocupar, fronte da fachada do establecemento, largo de beirarrúa e, no seu caso, largo da rúa peonil. Indicaranse ademáis a localización doutros elementos dos espazos públicos que condicionen a instalación da terraza. d) Medidas protectoras do espazo público ocupado (tarimas, materiais de apoio ao chan, etc.). e) Documento acreditativo da vixencia e de estar ao corrente no pagamento da póliza de seguros a que se refire o artigo 8. f) autorizacións sectoriais se foran necesarias. g) Orzamento da instalación.2.-Nas terrazas con pechamentos estables, ademais da determinada no apartado 1 achegarase a seguinte documentación específica: a) Homologación dos elementos integrantes da estrutura que conforma o pechamento e do mobiliario a instalar no seu interior. b) Memoria técnica que detalle as características da instalación. c) Certificación do técnico facultativo habilitado legalmente, coa certificación colexial de estar colexiado e non incurso en causa de inhabilitación profesional, acerca da suficiencia da súa estabilidade estrutural e da adecuación das súas condicións de prevención e extinción de incendios, evacuación, estabilidade e reacción ao lume. d) Orzamento da instalación. a) Aos efectos de ditaminar as características das terrazas, a súa composición, alturas, materiais e cores así como a súa ubicación, espazo público a ocupar, constituirase unha Comisión de avaliación técnica das terrazas, que terá carácter preceptivo e vinculante. Esta Comisión tamén ditaminará sobre a calificación de espazos como saturados aos efectos de resolver as solicitudes de autorizacións o e poderá pronunciarse sobre calquer outro aspecto das solicitudes achegadas ou sobre a necesidade de revogación, suspensión temporal ou denegación que lles sexan sometidas a ditame. b) A Comisión estará integrada polo Concelleiro que teña atribuída a delegación en materia de Urbanismo ou na persoa en que delegue, dous arquitectos municipais e un Secretario. Ostentará a Presidencia o dito Concelleiro, quen a súa vez nomeará aos restantes membros da Comisión. A primeira instalación ou modificación desenvolverase consonte o seguinte procedemento: 1. Iniciarase mediante solicitude en impreso normalizado que conterá, polo menos, os datos sinalados no artigo 70 da Lei de réxime xurídico das Administracións Públicas e do Procedemento Administrativo común (LRX-PAC), ao que se xuntará a documentación prevista no artigo 27 deste Ordenanza.2. O órgano competente para tramitar será o Negociado que teña atribuída as competencias en materia de Urbanismo do Concello, e resolverase polo Alcalde ou Concelleiro que teña atribuída as ditas competencias urbanísticas.3. Achegada a solicitude o Negociado de urbanismo disporá dun prazo de un mes para examinala e requerir ao interesado para que no prazo de 10 días emende a falta ou presente a documentación preceptiva, indicándolle que se non o fai entenderase que desistiu do seu pedimento e que, logo da resolución, se arquivará sen máis trámite, cos efectos previstos no artigo 42.1 da LRX-PAC. O requerimento suspenderá o prazo para resolver dende a data de saída do requerimento ata a data de presentación das subsanación ante o Concello. Subsanada a solicitude, remitirase ao Negociado de Patrimonio para informe sobre a procedencia da ocupación do dominio ou uso público e remitrase ao Negociado de Tráfico para informe sobre a procedencia da terraza solicitada na materia da súa competencia. Os ditos informes deberán remitirse ao negociado de urbanismo en dez días. O tempo de emisión dos ditos informes suspenderán o prazo máximo para resolver,. dende a data de remisión da solicitude ao respectivo negociado ata a data de entrada do informe no negociado de urbanismo.4. Remitidos ao negociado de urbanismo os anteditos informes, emitirase informe técnico sobre a solicitude que elevarase a ditame da Comisión de avaliación técnica das terraza.5. O expediente finalizará con resolución nalgún dos seguintes sentidos: a) De denegación, que non outorgará dereito a indemnización algunha. b) De outorgamento, indicando consonte ao contido do informe técnico, as características da terraza e do seu mobiliario, composición, ubicación e ocupación do solo de uiso público, altura, materiais e cores, obriga de retirada así como as condicións e medidas correctoras que, no seu caso, a instalación proxectada deberá cumprir para se axustar á normativa aplicable.6. A resolución notificarase ao interesado no prazo máximo de dous meses.1. As responsabilidades administrativas que resulten do procedemento sancionador serán compatibles coa esixencia ao infractor da reposición da situación alterada ao seu estado orixinario, así como coa indemnización polos danos e perdas causados, e sen perxuizo da execución subsidiaria por conta do obrigado en caso de incumprimento de éste.2. Non obstante, tanto nos procedementos de restablecemento da legalidade como nos sancionadores poderanse acordar medidas cautelares, como a retirada das instalacións ilegais ou a suspensión do funcionamento da terraza, consonte o disposto na normativa sobre procedemento administrativo común. Serán infraccións contra esta ordenanza as accións ou omisións que contraveñan o disposto nela. Serán responsables das infraccións as persoas físicas ou xurídicas titulares das autorizacións. As infraccións desta ordenanza clasifícanse en leves, graves e moi graves. a) A falta de ornato ou limpeza da instalación ou da súa contorna. b) O incumprimento do horario de inicio ou de peche en hasta 1 hora. c) Non ter no establecemento o documento de autorización e o plano de detalle a disposición dos funcionarios municipais ou axentes da autoridade. d) Almacenar ou amontoar produtos, envases ou residuos na zona de terraza ou en calquera outro espazo da vía pública. e) O incumprimento de calquera outra obriga prevista nesta ordenanza que non sexa constitutiva de infracción grave ou moi grave. a) A comisión de tres faltas leves ao cabo de 1 ano cando así se declarase por resolución firme. b) O incumprimento do horario de inicio ou de peche en máis de 1 hora. c) A instalación de elementos de mobiliario urbano de características distintas ás previstas na autorización ou en número maior dos autorizados. d) A ocupación dunha superficie maior á autorizada ata un 25 por cento, ou o incumprimento doutras condicións da delimitación. e) A dispensación de produtos alimentarios non autorizados. f) A carencia do seguro de responsabilidade civil. g) A instalación de instrumentos ou equipos musicais ou outras instalacións. h) A ocultación, manipulación ou falsificación dos datos ou da documentación presentados para a obtención da correspondente autorización. i) A non presentación do documento de autorización e do plano de detalle aos axentes da autoridade ou funcionarios municipais que o requiran. l) O incumprimento da obriga de retirar ou recoller e amontoar o mobiliario da terraza ao finalizar o seu horario de funcionamento. k) a instalación invadiendo espacios de acceso a vivendas ou pasaxes de vehiculos. a) A instalación de terrazas sen autorización. b) A ocupación dunha superficie maior á autorizada en máis do 75 por cento. c) O incumprimento da orde de suspensión inmediata da instalación cando por resolución ditada por expediente ao efecto se determine a existencia de molestias graves ao exercicio de dereitos lexítimos doutras persoas o en dita resolución conste que dificulta o uso ou funcionamento dun servizo público, ou supoña un deterioro grave de equipamentos, infraestruturas, instalacións de servizos públicos, espazos públicos ou calquera das súas instalacións. d) A celebración de espectáculos ou actuacións non autorizadas de forma expresa. e) O incumprimento do horario de inicio ou de peche en máis de 1 hora, cando disto derive unha perturbación relevante da convivencia que afecte de maneira grave, inmediata e directa á tranquilidade ou ao exercicio de dereitos lexítimos doutras persoas. f) a comisión de tres faltas graves ao cabo dun ano cando así se declarase por resolución firme. A comisión das infraccións previstas nesta ordenanza levará emparellada a imposición das seguintes sancións: a) As infraccións leves sancionaranse cunha multa de 300 ata 600 euros. b) As infraccións graves sancionaranse cunha multa de 601 ata 1.500 euros e a revogación da autorización se concorren as circunstancias agravantes previstas no artigo seguinte. c) As infraccións moi graves sancionaranse cunha multa de 1.501 ata 3.000 euros e revogación da autorización. Para a modulación das sancións atenderase á existencia de intencionalidade ou reiteración, á natureza dos prexuízos causados, á reincidencia na comisión ao cabo dun ano de tres infraccións da mesma natureza cando así o declare resolución firme, e ao beneficio obtido coa súa realización. A imposición das sancións requirirá a previa incoación e instrución do procedemento correspondente, que se substanciará consonte ao disposto na lexislación xeral sobre procedemento administrativo común e ao seu regulamento de desenvolvemento. O acordo de iniciación poderá ordenar a adopción de medidas provisionais que resulten necesarias para garantir a eficacia da resolución que puidera recaer, tales como a retirada das instalacións ilegais ou a suspensión do seu funcionamento. A incoación e resolución dos procedementos sancionadores corresponderá ao órgano competente para conceder a correspondente autorización. Os prazos de prescrición das infraccións e sancións serán os previstos na lexislación xeral sobre procedemento administrativo común. Primeira. Redactaranse os modelos normalizados para a solicitude de terrazas, con e sen pechamento estable, e os modelos de autorización seguindo o establecido na presente ordenanza. Segunda. Durante o tempo de tramitación da presente ordenanza e ata a súa entrada en vigor poderán concederse novas autorizacións segundo a normativa anterior, que en todo caso perderán a súa vixencia na data do 31 de Agosto de 2014. Terceira. Habilítase á Alcaldía-Presidencia ou ao Concelleiro que teña delegadas as competencias en funcións urbanísticas para ditar as disposicións ou instruccións necesarias para o desenvolvemento e aplicación da presente ordenanza. Única. As autorizacións concedidas con anterioridade á entrada en vigor desta ordenanza para a instalación de terrazas manterán a súa vixencia como máximo ata o 31 de Agosto do 2014; e rexiránse pola normativa de terrazas en vigor ao tempo do seu outorgamento. A partir do 31 de Agosto de 2014 todas as terrazas deberán ser obxecto de nova solicitude con arreglo as determinacións da presente ordenanza. Queda derrogada a normativa municipal reguladora das terrazas e do seu mobiliario contida na ‘Ordenanza municipal reguladora da reforma de locais comerciais’, así como cantas disposicións de igual ou inferior rango se opoñan ao establecido nesta ordenanza. Esta norma entrará en vigor ao día seguinte á data da publicación do acordo de aprobación definitiva e do texto da ordenanza no Boletín Oficial da Provincia.